Jozef Kollár (politik)

Ing. Jozef Kollár, PhD. (* 6. august 1961, Bratislava) je slovenský ekonóm, bankár a bývalý poslanec Národnej rady SR, zvolený za liberálnu politickú stranu Sloboda a Solidarita (v apríli 2013 vystúpil zo strany a jej poslaneckého klubu), bývalý predseda Výboru NR SR pre financie a rozpočet, člen Výboru NR SR pre európske záležitosti a vedúci Stálej delegácie NR SR v Organizácii pre hospodársku spoluprácu a rozvoj (OECD) v Paríži.

V roku 2011, keď pôsobil ako predseda Výboru NRSR pre financie a rozpočet, bol s podporou všetkých parlamentných politických strán prijatý Zákon o rozpočtovej zodpovednosti, známy aj ako zákon o rozpočtovej dlhovej brzde.

Pôvodne člen Republikovej rady SaS a tímlíder SaS pre verejné financie a finančný trh, po odchode zo strany v apríli 2013 založil spolu s poslancami NR SR Jurajom Miškovom, Danielom Krajcerom, Jurajom Drobom a Martinom Chrenom občianske združenie Liberálna dohoda, ktoré sa v máji 2013 zlúčilo s hnutím Nová väčšina. Od júna 2013 do júna 2014 zastával funkciu podpredsedu hnutia, avšak v septembri 2014 ho opustil spolu s ostatnými poslancami NR SR z Liberálnej dohody.

Od marca 2016 do marca 2022 prvý viceprezident International Investment Bank, supranacionálnej rozvojovej finančnej inštitúcie v Budapešti, ktorá k marcu 2022 mala úverový rating “A” od svetovo vedúcich ratingových agentúr Moody’s, Fitch a Standard & Poors.

Životopis 
Narodil sa 6. augusta 1961 v Kežmarku. V rokoch 19791983 absolvoval štúdium v odbore politická ekonomia na Národohospodárskej fakulte Vysokej škole ekonomickej v Bratislave (dnes Ekonomická univerzita v Bratislave), kde získal titul inžinier. Od augusta 1983 do októbra 1990 pôsobil ako vedecký pracovník v oblasti makroekonomického a strategického plánovania na Ekonomickom ústave Slovenskej akadémie vied v Bratislave, kde v rokoch 1985 – 1990 absolvoval vedeckú ašpirantúru a získal titul PhD. 

Neskôr absolvoval postgraduálne štúdium bankovníctva v roku 1993 na Graduate School of Banking University of Wisconsin, Madison (USA) a v rokoch 19941995 na Graduate School of Banking, Oklahoma City University v Oklahoma City (USA). V roku 1996 sa zúčastnil mesačného študijného pobytu v Jokohame v Japonsku v rámci programu Association for Overseas Technical Scholarship manažment pre stredo- a východoeurópske krajiny.

V roku 1991 spoluzakladal Volksbank Slovensko, a.s., prvú komerčnú banku s majoritnou účasťou zahraničného kapitálu na Slovensku. Od roku 1993 bol členom jej predstavenstva, od roku 1997 podpredsedom a od roku 2000 do roku 2006 predsedom jej predstavenstva a CEO. Banka spravovala aktíva vo výške 1,5 miliardy eur, mala 700 zamestnancov a 47 pobočiek.

Profesijná kariéra 
Od novembra 1990 do septembra 1991 bol vedúcim oddelenia národohospodárskych a devízových analýz v Štátnej banke Československa, kde riadil tím poverený zostavením metodológie platobnej bilancie, tvorbou programu konvertibility lokálnej meny (československej koruny) a prípravou Devízového zákona. V roku 1990 bol členom zakladateľského tímu Burzy cenných papierov v Bratislave a v roku 1991 viedol tím poverený prípravou Zákona o Národnej banke Slovenska.

V lete 1992 viedol prvú delegáciu vlády SR v Medzinárodnom menovom fonde a Svetovej banke vo Washingtone, s cieľom rozdelenia kvóty SDR na dva nové nástupnické štáty, Slovenskú republiku a Českú republiku.

Vo februári 1993 bol členom krízového štábu Vlády SR pre rozdelenie federálnej meny (menová odluka).

V rokoch 1991 až 2006 pracoval v predstavenstve Volksbank Slovensko, a.s., od roku 2000 ako predseda jej predstavenstva.

14. júna 2008 založil spoločnosť JK Advisory, s. r. o., ktorej bol do júla 2010 vlastníkom a konateľom.

Od roku 2010 do roku 2016 bol poslancom NRSR.

Od marca 2016 do marca 2022 pôsobil ako prvý viceprezident International Investment Bank, supranacionálnej rozvojovej finančnej inštitúcie v Budapešti.

Politická kariéra 

Vo voľbách do Európskeho parlamentu v roku 2014 kandidoval na prvom mieste kandidátky za koalíciu strán NOVA, KDS a OKS na poslanca Európskeho parlamentu.

Referencie

Iné projekty

Externé odkazy 
 Osobné stránky
 Profil poslanca NR SR Jozefa Kollára na stránkach Národnej rady SR
 Profil Jozefa Kollára na portáli PolitikaOpen.sk

Osobnosti z Bratislavy
Slovenskí ekonómovia
Slovenskí podnikatelia
Poslanci NR SR (2010 – 2012)
Poslanci NR SR (2012 – 2016)
Politici SaS
Politici NOVA
Absolventi Národohospodárskej fakulty Ekonomickej univerzity v Bratislave
Pracovníci Slovenskej akadémie vied